DG se skorsing tersyde gestel | Maroela Media
Mkuseli Apleni, DG van binnelandse sake Foto: ANA
Die Pretoriase hooggeregshof het Woensdag die skorsing van Mkuseli Apleni, direkteur-generaal van binnelandse sake, tersyde gestel, omdat die minister nie enige mag gehad het om hom te skors nie.
Apleni was suksesvol in sy hofaansoek teen sy skorsing deur die voormalige minister van binnelandse sake, dr. Hlengiwe Mkhize. Sy is intussen vervang deur Ayanda Dlodlo as die minister van die departement.
Apleni het volgehou hy kan slegs deur die president geskors word, en nie die minister nie.
Mkhize het nie enige redes verskaf toe sy Apleni verlede maand geskors het nie.
Apleni voer aan die minister wou hom uit die pad gehad het sodat die departement 'n hofsaak vir miljoene rand kon skik, en hy geweier het om dit te doen.
Die hof het beslis dat die minister nie die outoriteit gehad het om Apleni te skors nie en dat die skorsing dus "ongrondwetlik" was. Die hof het ook die minister beveel om die kostes van die aansoek te betaal.
Apleni het gesê die uitspraak beteken dat hy kan terugkeer werk toe. Die departement het nog nie aangedui of hy appèl sal aanteken teen die uitspraak nie.